Heinrich Schmid – il bab dal rumantsch grischun – è mort 

(anr) 

Professer dr. Heinrich Schmid è mort mardi saira nunspetgadamain en la vegliadetgna da 78 onns a Turitg. Il defunct va en l’istorgia da la Rumantschia en spezial e da la Svizra quadrilingua en general sco bab dal rumantsch grischun. Per ses gronds merits en favur da quest linguatg unifitgà è el vegnì undrà 1996 a Cuira cun il Premi da la fundaziun Brandenberger. 1982 ha la Lia rumantscha incumbensà prof. Heinrich Schmid, da la Universitad da Turitg, d’elavurar directivas per crear la lingua da scrittira cuminaivla per l’entir intschess rumantsch. Il resultat è stà: Il rumantsch grischun. Uschia è prof. Schmid daventà il fundatur dal linguatg rumantsch standardisà. Persuenter n’ha el betg racoltà be laud. I ha dà numerusas e vehementas cuntraversas. Il bab dal rumantsch grischun ha dentant era survegnì blera renconuschientscha. El è stà in maister da l’avischinaziun linguistica en la Rumantschia. Perquai ha el la finala tuttina pudì registrar cun satisfacziun che las stentas per il rumantsch grischun han chattà adina dapli acceptanza ed applicaziun. Heinrich Schmid, naschì 1921 a Turitg, ha studegià romanistica, indogermanistica e slavistica a las Universitads da Turitg e Genevra. Gia en sia dissertaziun è el s’occupà 1946 cun il rumantsch, siond questa entitulada “Zur Formenbildung von ‘dare’ und ‘stare’ im Romanischen”. El ha abilità ed è daventà docent privat a Turitg. Davent da 1966 fin 1983 è el stà professer extraordinari per filologia romana a l’Universitad da Turitg. Heinrich Schmid ha era collavurà vid il “Rätisches Namenbuch” e tar il Dicziunari Rumantsch Grischun ed è stà commember e president da la cumissiun filologica dal DRG. El è era autur da numerus tractats scientifics. Uschia ha el survegnì 1983 l’incarica da la regenza grischuna da far in’expertisa concernent la situaziun dal rumantsch en Svizra. Il fundatur da la lingua rumantscha unifitgada ha lavurà fin sia mort vid la creaziun d’in tal linguatg da standard era per ils Ladins da las Dolomitas.